Borgmester Mogens Gade (V) vil have Jørgen Olsson fra Enhedslisten til at svare på, hvor han bor. Derfor bliver der nu lavet en partshøringen om sagen. - Vi fremsender et brev her i dag til Jørgen Olsson. Det er en form for partshøring, hvor vi spørger Jørgen Olsson om, hvor han opholder sig og hvor han bor henne, og så får vi et svar på det. Og skulle det svar give anledning til tvivl omkring hans bopæl, så går vi selvfølgelig videre i den her sag, siger borgmester Mogens Gade (V). TV2/Nord fortalte i går, at Jørgen Olssons folkeregisteradresse er på en campingplads i Fårup, som er vinterlukket. I den kommunale valglov fremgår det, at hvis et kommunal byrådsmedlem fraflytter kommunen, skal vedkommende udtræde af byrådet. - Jeg svarer på den partshøring, og så kan I se, at jeg ikke har gjort noget forkert eller ulovligt, siger Jørgen Olsson (Ø) i dag. Han siger samtidig, at han bor i en lejlighed i Hune-Blokhus området. - Jeg synes ikke, at jeg skal offentliggøre hvor præcist jeg bor. Jeg bor et sted, og her har jeg boet i fem år, siger Jørgen Olsson. Ifølge borgmesteren har byrådsmedlemmet nu to uger til at komme med et svar på partshøringen. - Indtil det modsatte er bevist, så synes jeg, at Jørgen Olsson har ret til at sidde i kommunalbestyrelsen, siger Mogens Gade.

Referat:
Borgmester Mogens Gade fra Jammerbugt Kommune vil have et klart svar på, hvor byrådsmedlem Jørgen Olsson bor. Tirsdag kom det frem, at hans folkeregisteradresse er på en vinterlukket campingplads.